Erling Eriksen (1923–2012)

Erling Eriksen (født 28. august 1923 i Stokke, død 10. januar 2012) var en norsk forfatter, lokalhistoriker, museumsbestyrer og fylkeskonservator i daværende Vestfold fylke.Han var oppvokst på Sem i Sem kommune, og bosatte seg senere i Tønsberg. 


== Bakgrunn og virke ==
Eriksen flyttet fra Stokke til Sem da han var ett år gammel, og hadde sin oppvekst der. Han tok eksamen artium i Tønsberg i 1944, og fikk graden cand. philol, etter å ha studert filologi med historie som hovedfag. Etter endt utdannelse ble han ansatt som museumslektor ved Vestfold Fylkesmuseum i 1953, og var museumsbestyrer samme sted fra 1965 til 1983. Han var fra 1965 samtidig fylkeskonservator i Vestfold, en stilling han hadde fram til 1987.Eriksen var sekretær i Vestfold Historielag fra 1953, og redaktør for årboka Vestfoldminne. Han redigerte 14-15 utgaver av årboka, og var selv en flittig bidragsyter. En oversikt over alle bidragene hans til årboka finnes i 1993-utgaven av Vestfoldminne, som i sin helhet var tilegnet ham i anledningen at han fylte 70 år. Forfatterskapet hans har stor spennvidde, med sjøfarts- og hvalfangsthistorie som hovedfelt. Eriksen skrev også en lang rekke artikler i dagspressen. 
I perioden som fylkeskonservator var han en viktig bidragsyter til en serie bokhefter om "Gamle Tønsberg", som ble solgt fra fylkesmuseet. Det 10. og siste heftet i serien, "Fra Buskeroa til Semsbyen", er det mest omfangsrike, på 114 sider. Eriksen står for både tekst og illustrasjoner. Boka gir en detaljert beskrivelse av stedet hvor han selv vokste opp, og han gransker samtidig stasjonsbyen som et historisk fenomen. Et stykke bondeland ble del av et jernbanenett, med egen stasjon, og det utviklet seg deretter raskt til et tettsted med diverse servicefunksjoner. 
I et minneord i Vestfoldminne etter Eriksens bortgang omtales han som en grundig forsker, og en lettfattelig og tydelig formidler.


== Bibliografi ==
1958: Historien om Teie, En gammel patrisiergård – bokhefte utgitt i anledning av H. M. Kong Olav V's og H. K. H. Prinsesse Astrids besøk i Tønsberg 1. juli 1958
1959: Vestfold Rederiforening gjennom 50 år – bok utgitt av Vestfold Rederiforening
1964: Førstereisgutten. Dagligliv i seilskipstiden – artikkel i bokform, bygd på analyse av norske sjømannsmemoarer. Utgitt av Vestfold Historielag
1968: Vår gamle sjøfartskultur – en bok i serien "Norsk Kulturarv". Utgitt av Det Norske Samlaget
1969: Nordbyen 16 – (redaktør og forfatter sammen med Theoder Broch) bokhefte nr. 1 i serien "Gamle Tønsberg". Utgitt av Stiftelsen Gamle Tønsberg
1969: Storgaten 55 - Det spøker i Kossegården – (redaktør og forfatter sammen med Theoder Broch) bokhefte nr. 2 i serien "Gamle Tønsberg". Utgitt av Stiftelsen Gamle Tønsberg
1970: Gunnarsbø – (redaktør og forfatter sammen med Theoder Broch) bokhefte nr. 3 i serien "Gamle Tønsberg". Utgitt av Stiftelsen Gamle Tønsberg
1971: Slottsfjellet – (redaktør og forfatter sammen med Theoder Broch, og med bidrag også fra Kåre Holt og Gerhard Fischer) bokhefte nr. 4 utgitt i serien "Gamle Tønsberg". Utgitt av Stiftelsen Gamle Tønsberg
1982: Nedre Langgate 27 - Britanniagården – (redaktør og forfatter sammen med Fridtj. Jahnsen, og med bidrag også fra Jan E.G. Eriksson, Roar Hauglid og Svein Wollert-Nielsen) bokhefte nr. 8 i serien "Gamle Tønsberg". Utgitt av Stiftelsen Gamle Tønsberg
1982: Jarlsberg – (redaktør med bidrag fra Øystein Rian og Guthorm Kavli) bokhefte nr. 9 i serien "Gamle Tønsberg". Utgitt av Stiftelsen Gamle Tønsberg
1989: Fra Buskeroa til Semsbyen. En stasjonsby blir til – bokhefte nr. 10 i serien "Gamle Tønsberg". Utgitt av Stiftelsen Gamle Tønsberg


== Referanser ==


== Eksterne lenker ==
Erling Eriksen på Lokalhistoriewiki
(no) Digitaliserte bøker av Eriksen hos Nasjonalbiblioteket.